
Riigihanke konkursikomisjoni koosseisu muutmine IX
1. Asjaolud ja menetluse käik

Narva Linnavalitsuse riigihanke konkursikomisjoni alaline isikkoosseis on määratud Narva Linna-valitsuse 29.12.2005. a korraldusega nr 1400-k «Riigihanke konkursikomisjoni koosseisu kinnita-mine». Komisjoni koosseisu on hiljem korduvalt (kokku 8 korral) muudetud (NLV 10.09.2008 nr 1129-k, NLV 18.02.2009 nr 165-k, NLV 18.11.2009 nr 1347-k, NLV 22.02.2010 nr 237-k, NLV 26.01.2011 nr 90-k, NLV 18.05.2011 nr 467-k, NLV 01.06.2011 nr 522-k, NLV 29.06.2011 nr 625-k). 
Käesolevaga arvatakse komisjonist välja selle lihtliige F.Ovsjannikov, keda Kaitsepolitseiamet kahtlustab tõsiste kuritegude toimepanemises ning kes viibis hiljuti kuus kuud vahi all (12.07.2011-10.01.2012). Võttes arvesse, et F.Ovsjannikovi kahtlustatakse muu hulgas konkurentsi kahjustava kokkuleppe sõlmimises ja kooskõlastatud tegevuses, millega otseselt või kaudselt määrati kindlaks kolmandate isikute suhtes hinna- ja muid kauplemistingimusi ning jagati kaubaturg (KarS § 400 lg 1), mis on vahetult seotud riigihangete läbiviimisega. Samuti asjaolu, et koos F.Ovsjannikoviga sama menetluse raames 12.07.2012.a. kinni peetud Apest Grupp OÜ endine juhatuse liige G.Fanfora mõisteti 04. juunil 2012. a. kokkuleppemenetluse korras süüdi. On potentsiaalsete korruptsiooni-riskide tõrjumiseks, aga ka Narva linna omavalitsusorganite usaldusväärsuse taastamiseks, ainu-võimalik lahendus – F.Ovsjannikovi väljaarvamine Narva Linnavalitsuse riigihankekomisjonist. 
Kuulumine linnavalitsuse (riigihanke)komisjoni on privileeg. Tegemist on avaliku halduse fiskaal-ülesande täitmisega, mitte indiviidi subjektiivse õiguse realiseerimisega. Avaliku halduse teostamine, iseäranis eelarvevahendite käsutamine, peab olema aus ja ka näima sellisena. Isiku ligipääs avalike vahendite kasutamist mõjutavate ja suunavate otsustuste tegemisele eeldab laitmatut reputatsiooni. Küsimus on ka halduseetikas. 
Vähem tähtis pole asjaolu, et hetkel on käivitumas mitmed kapitalimahukad investeeringuprojektid, mille kulud kaetakse suuremas osas struktuurifondide vahenditest või muudest välisabi toetustest, vähemal määral linnaeelarve omatuludest. Projektide teostamisel on toetuse saajal kohustus järgida riigihangete seadust ja seaduse üldpõhimõtteid. Võimalikke kuritarvitusi välisvahendite kasutamisel sanktsioneeritakse toetuse tagasinõudega, mis kahjustab avalikke huve nii ükskult (fiskaalne mõõde) kui üldiselt (maine – immateriaalne mõõde).
Arvestades eelnimetatud asjaolusid kogumis, on F.Ovsjannikovi väljaarvamine vajalik, otstarbekas ja loodetavasti tõhus meede korruptsiooniilminguid ennetavas tegevuses.
Varasemalt on komisjoni liikmed, kes on olnud pahuksis seadusega, komisjonist välja arvatud. Nii astus komisjonist tagasi A.Moissejev, arvati välja S.Homjakova, A.Nikolajev ja A.Filippov. Sellise praktika jätkamine on tungivalt soovitatav ka antud juhul. Vastupidine viiks avaliku halduse eetilisse kriisi ning pärsiks selle efektiivset toimimist. Parafraseerides kohtumenetlusõigusest tuntud vormulit «Riigihankemenetlus mitte üksnes ei pea olema aus, vaid peab seda ka näima.»
Väljaarvatava komisjoni liikme asemele uut liiget ei nimetata, sest komisjoni viimased koosolekud on näidanud, et esineb probleeme komisjoni liikmete kokkusaamise ja sellest johtuvalt  kvoorumi-nõuete täitmisega. Eelduslikult on vähemaarvulisem komisjon suutlikum.
Muudatuste järgselt muutub komisjoni alaline koosseis kuueliikmeliseks (6): N.Šibalova (esimees), T.Luigas (aseesimees), A.Jefimov, V.Kalatšov, P.Nyakk, M.Tihhomirova. Narva Linnavalitsuse    08. märtsi 2006. a määruse nr 298 «Riigihangete läbiviimise reglement» §-st 7 tulenevalt tegutseb komisjoni ad hoc liikmena menetletava riigihanke eest vastutavaks määratud isik.
2. Õiguslikud alused

Vastavalt kohaliku omavalitsuse korralduse seaduse (KOKS) § 49 lg-le 11 linnavalitsuse täpsema töökorra, komisjonide moodustamise alused ja korra ning tegevuse alused kehtestab volikogu. Narva Linnavolikogu 29.06.2000. a määrusega nr 36/16 «Narva linna põhimääruse kinnitamine» kinnitatud Narva linna põhimääruse p-i 5.7.1 kohaselt on Narva Linnavalitsusel õigus moodustada oma korraldusega alalisi ja ajutisi komisjone. Riigihankekomisjon on moodustatud Narva Linna-valitsuse 29.12.2005. a korraldusega nr 1400-k «Riigihanke konkursikomisjoni koosseisu kinnita-mine». Tegemist on internse aktiga, mis on esmajärjekorras suunatud haldusele enesele ning siduv haldusorganile. Seega ei ole antud korraldus materiaalselt mõistetuna haldusakt (HMS § 51), mille muutmisele ja kehtetuks tunnistamisele laieneks haldusmenetluse seaduse II osa 4. peatüki 4. jaos sätestatu (HMS § 64 jj).
3. Otsus
Teha Narva Linnavalitsuse 29.12.2005. a korraldusega nr 1400-k «Riigihanke konkursikomisjoni koosseisu kinnitamine» moodustatud riigihanke konkursikomisjoni alalises koosseisus järgmised muudatused:

Arvata komisjonist välja komisjoni liige Fjodor Ovsjannikov. Väljaarvatava komisjoni liikme asemele uut komisjoni liiget mitte määrata.
4. Rakendussätted

4.1. Korraldus jõustub seaduses ettenähtud korras.
4.2. Narva Linnavalitsuse Linnavara- ja Majandusametil teha korraldus asjaosalistele teatavaks.
4.3. Korraldust on võimalik vaidlustada Tartu Halduskohtu Jõhvi kohtumajas 30 päeva jooksul korralduse teatavakstegemisest arvates.

